**1. NAPIREND**

**Ügyiratszám**: UZS/29-43/2020.

**ELŐTERJESZTÉS**

a Képviselő-testület 2020. október 26 -i nyilvános ülésére

***Tárgy****: Falugondnok munkakör betöltésére beérkezett pályázatok elbírálása*

***Előterjesztő****: Táborosi László polgármester*

***Előkészítő****: Orbán-Molnár Henrietta ügyintéző*

***Előterjesztést látta****: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

 *Dr. Gelencsér Ottó jegyző*

***Döntéshozatal****: A határozati javaslat elfogadásához a jelenlévő képviselők több, mint felének*

 *„igen” szavazata szükséges (egyszerű többség)*

**Tisztelt Képviselő-testület !**

Uzsa Község Önkormányzata falugondnok munkakör betöltésére kiírt pályázat benyújtási határideje 2020. október 15. napja volt, mely időpontig 4 db pályázat érkezett – a benyújtás idejének sorrendjében – az alábbi pályázóktól:

* Németh Judit *(1. sz. melléklet)*,
* Csibráki Gábor *(2. sz. melléklet)*,
* Márkus Szilvia *(3. sz. melléklet)*,
* Borsos Gyula *(4. sz. melléklet)*.

Az álláspályázatok jelen előterjesztés mellékleteit képezik, zárt ülés tartását egyik pályázó sem kérte.

Mindegyik pályázat tartalmazott önéletrajzot, erkölcsi bizonyítványt, a megszerzett iskolai végzettségek másolatait és a szükséges nyilatkozatokat. *(Németh Judit erkölcsi bizonyítványa 90 napon túli keltezésű, de igazolta, hogy új erkölcsi bizonyítványt igényelt.)*

A pályázati kiírásban megjelölt feltételek az alábbiak szerint teljesültek:

* Mindegyik pályázó büntetlen előéletű (erkölcsi bizonyítvánnyal igazolták) és magyar állampolgár,
* a falu- és tanyagondnoki képesítés megszerzését mindannyian vállalták,
* „B” kategóriás vezetői engedéllyel mindegyik pályázó rendelkezik.
* A pályázati kiírásban feltételként meghatározott szakmunkás képesítéssel egy pályázó (Csibráki Gábor) nem rendelkezik.

Fentieken túl a pályázók – tekintettel arra, hogy mindannyian uzsai lakosok vagy korábban a településen éltek – rendelkeznek a kiírás szerint előnyt jelentő helyismerettel.

Mindezek alapján megállapítható, hogy az. 1., 3., és 4. sz. mellékletben csatolt pályázatok megfelelnek a pályázati kiírás feltételeinek.

A falugondnok foglalkoztatásának szakmai szabályaira a szociális igazgatásról és szociális ellátásokról szóló 1993. évi III. törvény rendelkezései az irányadók, továbbá feladatait a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 39. §-a határozza meg:

*„…..Falugondnoki, tanyagondnoki szolgáltatás*

*39. § (1)*[*\**](https://net.jogtar.hu/jogszabaly?docid=a0000001.scm#lbj146id21bd)*A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül* ***alapfeladatnak*** *minősül*

*a) a közreműködés*

*aa) az étkeztetésben,*

*ab) a házi segítségnyújtásban,*

*ac) a közösségi és szociális információk szolgáltatásában;*

*b) az egészségügyi ellátáshoz való hozzájutás biztosítása, így*

*ba) a háziorvosi rendelésre szállítás,*

*bb) az egyéb egészségügyi intézménybe szállítás,*

*bc) a gyógyszerkiváltás és a gyógyászati segédeszközökhöz való hozzájutás biztosítása;*

*c) az óvodáskorú, iskoláskorú gyermekek szállítása,*

*így*

*ca) az óvodába, iskolába szállítás,*

*cb) az egyéb gyermekszállítás.*

*(2)*[*\**](https://net.jogtar.hu/jogszabaly?docid=a0000001.scm#lbj147id21bd)*A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül* ***kiegészítő feladatnak*** *minősülnek a lakossági szolgáltatások, így*

*a) a közösségi, művelődési, sport- és szabadidős tevékenységek szervezése, segítése,*

*b) az egyéni hivatalos ügyek intézésének segítése, lakossági igények továbbítása,*

*c)*[*\**](https://net.jogtar.hu/jogszabaly?docid=a0000001.scm#lbj148id21bd)*az egyéb lakossági szolgáltatások, illetve az (1) bekezdés a) pontjában meghatározottakon kívüli egyéb szociális és gyermekjóléti alapszolgáltatások biztosításában való közreműködés.*

*(3)*[*\**](https://net.jogtar.hu/jogszabaly?docid=a0000001.scm#lbj149id21bd)*A szolgáltatás során az önkormányzat rendeletében a falugondnoki szolgáltatás számára meghatározott, az* ***önkormányzati feladatok megoldását segítő, közvetett szolgáltatásnak*** *minősül*

*a) az ételszállítás önkormányzati intézménybe,*

*b) az önkormányzati információk közvetítése a lakosság részére,*

*c) a falugondnoki szolgálat működtetésével kapcsolatos teendők ellátása.*

*(3a)*[*\**](https://net.jogtar.hu/jogszabaly?docid=a0000001.scm#lbj150id21bd)*A (3) bekezdésben meghatározott feladatok a szolgáltatásnyújtás legfeljebb 50%-át tehetik ki.*

*(4)*[*\**](https://net.jogtar.hu/jogszabaly?docid=a0000001.scm#lbj151id21bd)*A falugondnok tevékenységét a szociál- és nyugdíjpolitikáért felelős miniszter által meghatározott, a Szociális Ágazati Portálon közzétett tevékenységnaplóban kell dokumentálni. A szolgáltatáshoz használt gépjármű menetlevelén fel kell tüntetni, hogy a gépjárművet a falugondnoki szolgáltatás ellátásához veszik igénybe.*

*(5)*[*\**](https://net.jogtar.hu/jogszabaly?docid=a0000001.scm#lbj152id21bd)*Falu-, illetve tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi.*

*(6)*[*\**](https://net.jogtar.hu/jogszabaly?docid=a0000001.scm#lbj153id21bd)*A falu- és tanyagondnoki szolgáltatás*

*a) szállítás,*

*b) megkeresés és*

*c) közösségi fejlesztés*

*szolgáltatási elemet biztosít.*

*(7)*[*\**](https://net.jogtar.hu/jogszabaly?docid=a0000001.scm#lbj154id21bd)

*(8)*[*\**](https://net.jogtar.hu/jogszabaly?docid=a0000001.scm#lbj155id21bd)*Ha a falugondnoki szolgálat feladatait más intézmény keretében látja el, az intézményben biztosítani kell a falugondnoki szolgálat önálló szakmai egységként történő működtetését. Ebben az esetben az intézmény alapító okirata tartalmazza a falugondnoki szolgálat feladatainak ellátását is.*

*(9)*[*\**](https://net.jogtar.hu/jogszabaly?docid=a0000001.scm#lbj156id21bd)*E rendeletnek a falugondnoki szolgáltatásra vonatkozó szabályait a tanyagondnoki szolgáltatás esetén is alkalmazni kell.”*

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 21/A. § (1) bekezdése alapján a kinevezésben a közalkalmazotti jogviszony létesítésekor három hónap próbaidő megállapítása kötelező a (4)-(5) bekezdésében meghatározott kivétellel. A (2) bekezdés alapján a kinevezésben a közalkalmazotti jogviszony létesítésekor három hónapot meghaladó próbaidő köthető ki, melynek tartama legfeljebb négy hónapig terjedhet.

**Tisztelt Képviselő - testület !**

Kérem a Tisztelt Képviselő-testületet, hogy szíveskedjen a falugondnoki állásra érkezett pályázati anyagot megvitatni és az alábbi határozati javaslatot a nyertes pályázó nevével kiegészítve elfogadni:

**HATÁROZATI JAVASLAT:**

**\_\_/2020.(X.26.)**

Uzsa Község Önkormányzata Képviselő-testülete az Uzsa Község falugondnoki munkakör betöltésére kiírt pályázati eljárást eredményesnek nyilvánítja és ***\_\_\_\_\_\_\_\_\_\_\_(név)\_\_\_\_\_\_\_\_\_\_\_\_\_\_\_\_\_\_*** 2020. november 2. napjától Uzsa község falugondnoki munkakörébe, közalkalmazotti jogviszonyban, határozatlan időre, - három hónap próbaidő kikötésével – kinevezi.

Uzsa Község Önkormányzata Képviselő-testülete *\_\_\_\_\_\_(név)\_\_\_\_\_\_\_\_* illetményét a Kjt. rendelkezései szerint állapítja meg.

Felkéri a Polgármestert a jogviszony létesítéséhez szükséges intézkedések megtételére.

Felelős: Táborosi László polgármester

Határidő: azonnal

Uzsa, 2020. október 21.

Tisztelettel:

**Táborosi László**

**polgármester**